KOMISIJOS REGLAMENTAS (EB) Nr. 617/2008
2008 m. birželio 27 d.
kuriuo nustatomos išsamios Tarybos reglamento (EB) Nr. 1234/2007 taikymo taisyklės dėl prekybos perinti skirtais kiaušiniais ir ūkiuose auginamais paukščių jaunikliais standartų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 121 straipsnio f punktą kartu su 4 straipsniu,
kadangi:
(1)
1975 m. spalio 29 d. Tarybos reglamentas (EEB) Nr. 2782/75 dėl perinti skirtų kiaušinių ir ūkiuose auginamų paukščių jauniklių gamybos bei prekybos (2) nuo 2008 m. liepos 1 d. panaikinamas Reglamentu (EB) Nr. 1234/2007.
(2)
Kai kurios Reglamento (EEB) Nr. 2782/75 nuostatos ir prievolės į Reglamentą (EB) Nr. 1234/2007 nebuvo įtrauktos.
(3)
Todėl tam tikras reikalingas nuostatas ir prievoles reikia priimti įtraukiant jas į reglamentą, kuriuo nustatomos išsamios Reglamento (EB) Nr. 1234/2007 taikymo taisyklės, siekiant bendro rinkos organizavimo ir prekybos standartų tęstinumo ir sklandaus veikimo.
(4)
Reglamente (EB) Nr. 1234/2007 yra nustatyti minimalūs prekybos perinti skirtais kiaušiniais ir ūkiuose auginamais paukščių jaunikliais Bendrijoje reikalavimai. Aiškumo dėlei turėtų būti nustatytos naujos išsamios šių reikalavimų įgyvendinimo taisyklės. Todėl Komisijos reglamentas (EEB) Nr.1868/77 (3), nustatantis išsamias Reglamento (EEB) Nr. 2782/75 taikymo taisykles, turėtų būti panaikintas ir pakeistas nauju reglamentu.
(5)
Reglamente (EB) Nr. 1234/2007 yra išdėstytos tam tikros perinti skirtų kiaušinių ir ūkiuose auginamų paukščių jauniklių gamybos ir prekybos taisyklės. Siekiant įgyvendinti šias taisykles reikia nustatyti jų taikymo nuostatas, kurių tikslas - išvengti, kad iš inkubatorių išimtais kiaušiniais būtų prekiaujama, jų nepažymėjus konkrečiais ženklais, nustatyti, kokie įrašai turi būti ant tokių kiaušinių ir ant pakuočių, kuriose talpinami perinti skirti kiaušiniai ar viščiukai, bei nustatyti būtiną teiktiną informaciją.
(6)
Kiekvienai įmonei turi būti suteiktas skiriamasis registracijos numeris, sudarytas pagal konkretų kiekvienos valstybės narės sudarytą kodą taip, kad būtų galima nustatyti, įmonė veiklos pobūdį.
(7)
Reikia toliau griežtai naudoti perinti skirtų kiaušinių ir viščiukų gamybos bei prekybos Bendrijoje duomenų rinkimo sistemą, siekiant daryti trumpalaikes gamybos prognozes. Kiekviena valstybė narė turi pati nustatyti nuobaudas už šių nuostatų pažeidimus.
(8)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Apibrėžtys
Šiame reglamente:
1)
Perinti skirti kiaušiniai: Bendrijoje išperėti arba iš trečiųjų šalių importuoti naminių paukščių kiaušiniai, kurių KN subpozicijos 0407 00 11 ir 0407 00 19, skirti viščiukams, klasifikuojamiems pagal rūšį, kategoriją ir tipą ir identifikuojamiems pagal šį reglamentą, perinti.
2)
Viščiukai: Bendrijoje išauginti arba iš trečiųjų šalių importuoti gyvi naminiai paukščiai, kurių svoris neviršija 185 gramų, ir kurių KN subpozicijos yra 0105 11 bei 0105 19, priklausantys šioms kategorijoms:
a)
bendros paskirties viščiukai: vieno iš nurodytų tipų viščiukai:
i)
mėsiniai viščiukai - dėl svorio penimi ir prieš jiems subręstant skerdžiami viščiukai;
ii)
dedeklės - vartojimui skirtiems kiaušiniams dėti auginamos vištelės;
iii)
dvejopos paskirties viščiukai - kiaušinius dedančios vištelės arba maistui skirti viščiukai.
b)
pirmos kartos protėvių pulko viščiukai - bendros paskirties viščiukams gauti skirti viščiukai;
c)
antros kartos protėvių pulko viščiukai - veislei skirtiems viščiukams veisti skirti viščiukai.
3)
Įmonė - įmonė ar jos dalis, vykdanti veiklą tokiuose sektoriuose:
a)
selekcijos įmonė - įmonė, kurioje gaunami kiaušiniai, iš kurių perinami antros kartos protėvių pulko viščiukai, viščiukams veisti skirti viščiukai arba bendros paskirties viščiukai;
b)
veisimo įmonė - įmonė, kurioje gaunami kiaušiniai, iš kurių perinami bendros paskirties viščiukai;
c)
perykla - įmonė, kurioje į inkubatorius talpinami ir perinami perinti skirti kiaušiniai ir išperinami viščiukai.
4)
Talpa - didžiausias perinti skirtų kiaušinių skaičius, kurį įmanoma vienu metu patalpinti inkubatoriuose, išskyrus peryklas.
2 straipsnis
Įmonių įregistravimas
1. Kiekvieną įmonę jos prašymu užregistruoja kompetentinga valstybės narės paskirta agentūra ir jai suteikia skiriamąjį numerį.
Įmonei suteiktas skiriamasis numeris gali būti panaikintas, jei ji nesilaiko šio reglamento nuostatų.
2. 1 dalyje minimų įmonių registravimo paraiškos teikiamos valstybės narės, kurios teritorijoje yra įmonė, kompetentingai institucijai. Minėta institucija įmonei suteikia skiriamąjį numerį, sudarytą iš vieno I priede pateiktų kodų ir identifikacinis numeris, pagal kurį būtų galima nustatyti, kokia veikla įmonė užsiima.
3. Valstybės narės nedelsdamos praneša Komisijai apie skiriamųjų numerių, naudojamų atskirti, kokia veikla įmonė užsiima, kodo pasikeitimus.
3 straipsnis
Perinti skirtų kiaušinių ir jų pakuočių ženklinimas
1. Perinti skirti kiaušiniai, naudojami viščiukų gamybai, žymimi atskirai.
2. Perinti skirti kiaušiniai, naudojami viščiukų gamybai, atskirai ženklinami gamintojo įmonėje, kuris ant kiaušinių atspausdina savo skiriamuosius numerius. Raidės ir skaitmenys įrašomi juodu nenuplaunamu rašalu; jie yra ne mažesnio kaip 2 mm aukščio bei 1 mm pločio.
3. Valstybės narės nukrypdamos gali leisti ženklinti perinti skirtus kiaušinius kitu nei 2 dalyje numatytu būdu, jei užrašai yra spausdinami juodu rašalu, yra neištrinami, aiškiai matomi ir užima mažiausiai 10 mm2 ploto. Šitaip privaloma ženklinti gamintojo įmonėje arba perykloje prieš dedant į inkubatorių. Valstybės narės, kurios naudojasi šia teise, apie tai informuoja kitas valstybes nares ir Komisiją bei joms pateikia šiuo tikslu priimtas nuostatas.
4. Perinti skirti kiaušiniai transportuojami idealiai švariose pakuotėse, kuriose talpinami tik tos pačios rūšies, kategorijos ir tipo perinti skirti naminių paukščių kiaušiniai iš vienos įmonės, pažymėti II priede nurodytais įrašais.
5. Siekiant laikytis kai kuriose importuojančiose trečiosiose šalyse galiojančių nuostatų, ant perinti skirtų kiaušinių, kuriuos ketinama eksportuoti, ir jų pakuočių gali būti nurodyta informacija, kuri nėra numatyta šiame reglamente, bet tik tuo atveju, jei ši informacija nebus painiojama su pastarąja ir su Reglamento (EB) Nr. 1234/2007 121 straipsnio d punkte ir jį įgyvendinančiuose reglamentuose nurodyta informacija.
6. Visų rūšių pakuotės arba talpyklos, kuriose kiaušiniai yra vežami, žymimos gamintojo įmonės skiriamuoju numeriu.
7. Perinti skirtus kiaušinius galima transportuoti arba jais prekiauti valstybėse narėse tik paženklinus laikantis šio straipsnio.
8. Perinti skirti kiaušiniai iš trečiųjų šalių gali būti importuoti, tik jei ant jų ne mažesnio nei 3 mm aukščio raidėmis nurodyta jų kilmės šalis ir yra toks įrašas „à couver“, „broedei“, „rugeaeg“, „Bruteier“, „προς εκκόλαψιν“, „para incubar“, „hatching“, „cova“, „para incubação“, „haudottavaksi“, „för kläckning“, „líhnutí“, „haue“, „inkubācija“, „perinimas“, „keltetésre“, „tifqis“, „do wylęgu“, „valjenje“, „liahnutie“„за люпене“ arba „incubare“. Į pakuotes turi būti sudėti tik tos pačios rūšies, kategorijos bei tipo ir tos pačios kilmės šalies perinti skirti kiaušiniai, priklausantys tam pačiam siuntėjui ir ant jų turi būti nurodyta bent jau tokia informacija:
a)
ant kiaušinių esanti informacija;
b)
kiaušinius padėjusių paukščių rūšys;
c)
siuntėjo pavardė ar įmonės pavadinimas bei adresas.
4 straipsnis
Pakuočių, kuriose talpinami viščiukai, ženklinimas
1. Viščiukai pakuojami pagal naminių paukščių rūšį, tipą ir kategoriją.
2. Į dėžes talpinami viščiukai, išperėti toje pačioje perykloje, o ant jų nurodytas bent peryklos skiriamasis numeris.
3. Viščiukus, kurių kilmė šalis - trečiosios šalys, galima importuoti tik, jei jie yra suskirstyti pagal 1 dalį. Į dėžes talpinami viščiukai turi būti tos pačios kilmės šalies ir to paties siuntėjo, o ant dėžučių turi būti nurodytos bent tokia informacija:
a)
kilmės šalies pavadinimas;
b)
naminių paukščių rūšis, kuriai jie priklauso;
c)
siuntėjo pavardė ar įmonės pavadinimas bei adresas.
Ženklai ant pakuočių turi būti užrašomi nenuplaunamu juodu rašalu, ne mažesnio kaip 20 mm aukščio, 10 mm pločio ir 1 mm storio raidėmis ir skaitmenimis.
5 straipsnis
Lydraštis
1. Kiekvienos perinti skirtų kiaušinių ar viščiukų siuntos lydraštyje turi būti nurodyta tokia informacija:
a)
siuntėjo pavardė ar įmonės pavadinimas, adresas ir skiriamasis numeris;
b)
perinti skirtų kiaušinių arba viščiukų skaičius pagal paukščių rūšį, kategoriją ir tipą;
c)
išsiuntimo data;
d)
gavėjo pavardė (pavadinimas) ir adresas.
2. Įvežant iš trečiųjų šalių perinti skirtų kiaušinių bei viščiukų siuntas, vietoj įmonės skiriamojo numerio turi būti nurodytas kilmės šalies pavadinimas.
6 straipsnis
Įregistravimas
Kiekviena perykla į registrą pagal rūšis, kategoriją (pirmos kartos protėvių pulko, antros kartos protėvių pulko ar bendros paskirties paukščių jaunikliai) ir tipą (skirti maistui, dedeklės ar dvigubos paskirties) įtraukia:
a)
kiaušiniai sudėjimo į inkubatorių datą, inkubuotų kiaušinių skaičius ir skiriamąjį kiaušinių, iš kurios gauti perinti skirti kiaušiniai, įmonės numerį;
b)
išperėjimo datą ir faktinį vartoti numatytą išperėtų paukščių jauniklių skaičių;
c)
inkubuotų kiaušinių, išimtų iš inkubatoriaus, skaičių ir pirkėją.
7 straipsnis
Iš inkubatoriaus išimtų kiaušinių panaudojimas
Inkubuoti kiaušiniai, išimti iš inkubatoriaus, negali būti naudojami žmonių maistui. Jie gali būti panaudoti kaip pramoniniai kiaušiniai, kaip apibrėžta Komisijos reglamento (EB) Nr. 589/2008 (4) 1 straipsnio antros pastraipos h punkte.
8 straipsnis
Pranešimai
1. Peryklos kas mėnesį informuoja valstybės narės kompetentingą agentūrą apie į inkubatorių patalpintų kiaušinių skaičių, išperėtų viščiukų skaičių ir faktinį vartojimui skirtų viščiukų skaičių pagal rūšį, kategoriją ir tipą.
2. Statistinių duomenų apie pirmos kartos protėvių ir antros kartos protėvių pulkus reikalaujama, prireikus, iš įmonių, išskyrus nurodytąsias 1 dalyje, remiantis taisyklėmis ir sąlygomis, patvirtintomis Reglamento (EEB) Nr. 1234/2007 195 straipsnio 2 dalyje nustatyta tvarka.
3. Valstybės narės, gavusios 1 ir 2 dalyse nurodytą informaciją ir ją išanalizavusios, pateikia Komisijai mėnesio santrauką, paremtą ankstesnio mėnesio duomenimis.
Be to, valstybių narių pateiktoje santraukoje nurodomas tą patį mėnesį importuotų ir eksportuotų viščiukų skaičius pagal paukščių rūšį, kategoriją ir tipą.
4. 3 dalyje nurodytas suvestinės pavyzdys pateiktas III priede. Šią suvestinę valstybės narės perduoda Komisijai kiekvieną kalendorinį mėnesį, ne vėliau kaip per keturias savaites nuo mėnesio, kurio duomenys pateikiami, pabaigos.
5. III priede pateiktą suvestinės pavyzdį (1 dalis) valstybės narės gali naudoti rinkdamos 1 ir 2 dalyje nurodytus peryklų duomenis.
6. Valstybės narės gali reikalauti, kad 5 straipsnyje nurodyti paukščių jauniklių lydraščiai būtų parengti keliais egzemplioriais. Tokiu atveju importavus, eksportavus arba prekiaujant Bendrijos viduje vienas dokumento egzempliorius siunčiamas 9 straipsnyje nurodytai kompetentingai institucijai.
7. Valstybės narės, kurios taiko 6 dalyje nurodytą procedūrą, praneša apie tai kitoms valstybėms narėms ir Komisijai.
9 straipsnis
Kontrolės įstaigos
Valstybių narių paskirtos agentūros tikrina, ar laikomasi šio reglamento nuostatų. Šių agentūrų sąrašas kitoms valstybėms narėms ir Komisijai pateikiamas likus ne mažiau nei mėnesiui iki šio reglamento įsigaliojimo. Padarius pakeitimus minėtame sąraše valstybės narės ir Komisija apie tai informuojamos ne vėliau kaip per mėnesį nuo pakeitimo.
10 straipsnis
Nuobaudos
Valstybės narės imasi visų būtinų priemonių, kad paskirtų baudas už bet kokį reglamentų, susijusių su perinti skirtų kiaušinių ir ūkiuose auginamų paukščių jauniklių gamyba ir prekyba, pažeidimą.
11 straipsnis
Ataskaitos
Iki kiekvienų metų sausio 30 d. valstybės narės Komisijai pateikia statistinius duomenis apie peryklų struktūrą ir veiklą, naudodamos IV priede pateikiamą pavyzdį.
12 straipsnis
Panaikinimas
Reglamentas (EEB) Nr. 1868/77 panaikinamas nuo 2008 m. liepos 1 d.
Nuorodos į panaikintą reglamentą ir į Reglamentą (EEB) Nr. 2782/75 laikomos nuorodomis į šį reglamentą ir turėtų būti aiškinamos pagal V priede pateiktą atitikties lentelę.
13 straipsnis
Įsigaliojimas
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Jis taikomas nuo 2008 m. liepos 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. birželio 27 d.